J E G Y Z Ő K Ö N Y V

Készült: Sály Község Önkormányzatának Képviselő-testülete 2025. április 15-én 09.00 órai kezdettel tartott nyílt üléséről.

Az ülés helye: Sály Község Önkormányzatának tanácskozóterme.

Jelen vannak: Hócza József polgármester, Szente Imre alpolgármester, dr. Nagy Jánosné, Kolossa Sándor és Szabó Valéria és Vanczák Róbert képviselők.

Hócza József polgármester: Megállapította, hogy az ülés határozatképes, az ülést megnyitotta.

Igazoltan távol van: Farkas Zoltán képviselő.

Jegyzőkönyvvezető: Dr. Molnár Sándor jegyző.

Jegyzőkönyvhitelesítőknek: Szente Imre alpolgármestert és Vanczák Róbert képviselőt kérte fel.

Hócza József polgármester: köszöntötte a megjelenteket, ismertette a megtárgyalásra kerülő javasolt napirendet.

JAVASOLT N A P I R E N D

1./ Sály Község Önkormányzata Gazdasági Programjának megtárgyalása,

elfogadása.

Előadó: Hócza József polgármester.

2./ Szociális célú tüzelőanyag vásárlásához kapcsolódó támogatási igény

benyújtása.

Előadó: Hócza József polgármester.

3./ Indítványok, javaslatok.

4./ Települési támogatások elbírálása. (zárt ülés)

Hócza József polgármester: kérte a képviselő-testületet, hogy fogadják el a napirendi javaslatot, jegyzőkönyvvezető, jegyzőkönyvhitelesítők személyére tett javaslatot.

A képviselő-testület egyhangúlag elfogadta

a napirendet, valamint a jegyzőkönyvvezető és jegyzőkönyvhitelesítők személyére tett javaslatot.

Elfogadásra került napirendi pontok:

1./ Sály Község Önkormányzata Gazdasági Programjának megtárgyalása,

elfogadása.

Előadó: Hócza József polgármester.

2./ Szociális célú tüzelőanyag vásárlásához kapcsolódó támogatási igény

benyújtása.

Előadó: Hócza József polgármester.

3./ Indítványok, javaslatok.

4./ Települési támogatások elbírálása. (zárt ülés)

**Napirend tárgyalása**

1./ Sály Község Önkormányzata Gazdasági Programjának megtárgyalása,

elfogadása.

Előadó: Hócza József polgármester.

Hócza József polgármester: a Gazdasági Program tervezete megküldésre került a képviselők részére.

A gazdasági program elkészítésére Magyarország helyi önkormányzatairól szóló 2011. évi CLXXXIX. törvény (továbbiakban Mötv.) 116. §-ában megfogalmazott kötelezés alapján került sor. Az elkészítésére az alakuló ülést követő 6 hónapon belül kell sort keríteni. Az elkészítésénél figyelembe kellett venni az önkormányzat folyamatosan változó feladatrendszerét. A nagyobb léptékű fejlesztések csak pályázati forrás igénybevételével valósíthatók meg. A prioritásokat meg kellett határozni.

Kérte, hogy amennyiben valakinek kiegészítése van, azt tegye meg.

Kolossa Sándor képviselő: javasolta, hogy kerüljön felvételre a „Tiszta udvar, rendes ház” cím meghirdetése a Gazdasági Programban. Erre az önkormányzat biztosítson forrásokat, s 25.000 Ft-os támogatást javasol majd megítélni ezt a címet elnyerő ingatlantulajdonosoknak.

Dr. Nagy Jánosné képviselő: jó ötletnek tartja a pályázati lehetőséget a „Tiszta udvar, rendes ház” cím elnyerésére, azonban ne kössék ezt anyagi támogatáshoz. Maga a cím elnyerése a fontos mindenféle anyagi támogatás nélkül. Javasolta, hogy pályázzanak a „Tiszta Virágos Település” cím elnyerésére.

Hócza József polgármester: a pénzbeli támogatást motiváció céljából támogatná.

Dr. Molnár Sándor jegyző: az önkormányzatnak forrásokat kell biztosítani a programban tervezettek megvalósításához. Akár, a „Tiszta udvar, rendes ház” nevezetű táblák beszerzéséhez is.

A Gazdasági Program jól összeállított, javasolta azt elfogadásra.

A képviselő-testület S Á L Y Község 2024-2029. évekre szóló Gazdasági Programját 6 igen, 0 nem szavazattal, 0 tartózkodással elfogadta.

**Sály Község Önkormányzata Képviselő-testületének**

**103/2025.(IV.15.) sz. határozata**

Tárgy: Sály Község Önkormányzata 2024-2029. évekre szóló Gazdasági Programja.

A képviselő-testület a polgármester előterjesztésében Sály Község Önkormányzata Gazdasági Programját megtárgyalta, majd elfogadta Sály Község Önkormányzata 2024-2029. évekre szóló Gazdasági Programját.

2./ Szociális célú tüzelőanyag vásárlásához kapcsolódó támogatási igény

benyújtása.

Előadó: Hócza József polgármester.

Hócza József polgármester: tájékoztatta a képviselő-testületet, hogy megjelent a pályázati kiírás az önkormányzatok szociális célú tüzelőanyag vásárlásához kapcsolódó támogatás iránti igény benyújtásáról.

Az igényelhető maximális mennyiség 512 m3 keménylombos tűzifa. Javasolta ennek megfelelően 512 m3 keménylombos tűzifa vásárlásához kapcsolódó támogatás igénylését.

Ismét kiemelte, hogy az elmúlt évben a szociális célú tűzifa kiszállítása a lakosságnak rekord idő alatt történhetett meg, ezért köszönetet kell mondaniuk a tűzifa kiszállítását koordináló bizottsági elnökének, Vanczák Róbertnek.

Kolossa Sándor képviselő: javaslattal élt a képviselő-testület felé, hogy határozzanak majd meg egy szempontrendszert a szociális célú tűzifa kiosztására.

A képviselő-testület a kiosztás előtt rendeletben fogja szabályozni a kiosztás rendjét.

Hócza József polgármester: kérte, hogy határozzanak a szociális célú tüzelőanyag vásárlásához kapcsolódó pályázat benyújtásáról.

A képviselő-testület egyetértett a polgármester javaslatával, s az alábbi határozatot hozta 6 igen, 0 nem szavazattal, 0 tartózkodással:

**Sály Község Önkormányzata Képviselő-testületének**

**104/2025.(IV.15.) sz. határozata**

Tárgy: Sály Község Önkormányzata szociális célú tüzelőanyag vásárlásához kapcsolódó támogatás iránti igény benyújtásáról.

A képviselő-testület megtárgyalta a Magyarország 2025. évi központi költségvetéséről szóló 2024. évi XC. törvény 3. melléklet 2.3.1. pont szerinti pályázati kiírást: a települési önkormányzatok szociális célú tüzelőanyag vásárlásához kapcsolódó támogatásról szóló előterjesztést, s az alábbi határozatot hozta:

Sály Község Önkormányzata a települési önkormányzatok szociális célú tüzelőanyag vásárlásához kapcsolódó támogatási igényt kíván benyújtani.

A település tekintetében igényelhető mennyiség: 512 m3 keménylombos tűzifa. Az igényelt mennyiség: 512 m3 keménylombos tűzifa.

Az önkormányzat a pályázati kiírás szerint vállalja, hogy a szociális célú tűzifában részesülőtől ellenszolgáltatást nem kér, ide értve a tüzelőanyag rászorulókhoz való eljuttatását is.

A képviselő-testület megbízza a polgármestert a pályázat határidőre történő benyújtásával.

Felelős: Hócza József polgármester

Határidő: 2025. április 30.

3./ Indítványok, javaslatok.

Sályi Hétszínvirág Óvoda és Konyha továbbképzési tervének, módosított Szervezeti és Működési Szabályzatának és az intézmény nyári zárva tartásának elfogadása.

Hócza József polgármester: a képviselő-testület elé terjesztette a Sályi Hétszínvirág Óvoda és Konyha továbbképzési tervét. Ismertette a testülettel az intézmény Szervezeti és Működési Szabályzatának módosításának szükségességét, az új konyha beüzemelése, telephely létesítése tárgyában, továbbá a nevelési intézmény nyári zárva tartásának elfogadására vonatkozó javaslatot.

A nyári zárva tartás alatt egy csoportszoba teljes padlózatának (laminált padló) felújítását el kell végezniük.

Kérte a képviselő-testületet, hogy az előterjesztésnek megfelelő dokumentumokat fogadják el.

A képviselő-testület egyetértett a polgármester javaslatával, s az alábbi határozatot hozta 6 igen, 0 nem szavazattal, 0 tartózkodással:

**Sály Község Önkormányzata Képviselő-testületének**

**105/2025.(IV.15.) sz. határozata:**

Tárgy: Sályi Hétszínvirág Óvoda és Konyha továbbképzési tervének elfogadása.

A képviselő-testület a Sályi Hétszínvirág Óvoda és Konyha 2025/2026. nevelési évre vonatkozó továbbképzési tervét elfogadta.

A képviselő-testület egyetértett a polgármester javaslatával, s az alábbi határozatot hozta 6 igen, 0 nem szavazattal, 0 tartózkodással:

**Sály Község Önkormányzata Képviselő-testületének**

**106/2025.(IV.15.) sz. határozata:**

Tárgy: Sályi Hétszínvirág Óvoda és Konyha Szervezti és Működési Szabályzatának módosítása, a módosított SzMSz elfogadása.

A képviselő-testület a Sályi Hétszínvirág Óvoda és Konyha Szervezeti és Működési Szabályzatára vonatkozó módosítást megtárgyalta, azt tudomásul vette, s a módosított Szervezeti és Működési Szabályzatot elfogadta.

A képviselő-testület egyetértett a polgármester javaslatával, s az alábbi határozatot hozta 6 igen, 0 nem szavazattal, 0 tartózkodással:

**Sály Község Önkormányzata Képviselő-testületének**

**107/2025.(IV.15.) sz. határozata:**

Tárgy: Sályi Hétszínvirág Óvoda és Konyha nyári zárva tartásának jóváhagyása.

A képviselő-testület a Sályi Hétszínvirág Óvoda és Konyha bejelentését a nevelési intézmény nyári zárva tartásáról jóváhagyta.

Hócza József polgármester: tájékoztatta a képviselő-testületet, hogy a konyha hamarosan beüzemelésre kerülhet, feltehetőleg a következő hónap elsejétől. A gépek, berendezések beüzemelés alatt állnak. A SODEXHO által ellátott mozgásjavító általános iskola és óvoda étkeztetését is biztosítaniuk kell. Pozitív változás, hogy szeptember 1-jétől hétvégenként nem lesznek gyerekek. Napi 5-szöri étkeztetést kell majd biztosítaniuk ebben az intézményben.

Szólt továbbá a főépítészi rendszer kialakításával összefüggő az önkormányzati feladatellátási kötelezettségről.

2024. október 1-jei hatállyal a településtervezési és a településkép-védelmi önkormányzati feladatellátás biztosítása, valamint a helyi építészeti minőség védelme érdekében a települési önkormányzatok önkormányzati főépítészt alkalmaznak. A községi jogállású település vagy saját települési főépítészt alkalmaz, vagy a település fekvése szerinti járásban lévő más önkormányzattal társulásban, közösen alkalmaz térségi főépítészt. A kötelező önkormányzati feladatellátás teljesítésével kapcsolatosan Mezőkeresztes Város Polgármestere kezdeményezte, hogy társulás formájában lássák el, több településsel a kötelező feladatot. A főépítész alkalmazása kapcsán felmerülő teherviselés lakosságszámarányos hozzájárulást takarnak. Ez Sály esetében 70 e Ft/hó kiadást jelentene. A véleményét kifejtette az egyeztetésen, hogy nem tartja jónak a lakosságszám arányos hozzájárulást, sokkal inkább az ügyszám szerinti hozzájárulás lenne elfogadhatóbb. Egy bizonyos mértékű havi átalány és ügyszám alapján kellene meghatározni a teherviselés mértékét.

Elmondta továbbá, hogy ismerettségi körében próbál egyeztetni a főépítész alkalmazására.

Egyéb tekintetben pedig Mezőkeresztesen ismét tárgylásra kerül sor április 23-án.

Dr. Molnár Sándor jegyző: a főépítésznek külön képesítési követelményeknek kell megfelelnie, tehát alaposan körbe kell járni, hogy ki láthatja el ezt a feladatot.

Tibolddaróc község polgármestere Sáth Péter tervezőtől havi 50 e Ft-os ajánlatot kapott.

A Mezőkeresztesi társulásban 1, vagy 2 fős létszámban kívánják ellátni a feladatokat. Ebben az esetben is meg kell vizsgálni a feltételeket, s hogy hogyan tudják érvényesíteni a település érdekét.

Hócza József polgármester: bejelentette, hogy a tojásfa díszítése során észlelték, s jelezték, hogy az I. világháborús emlékműnél elhelyezett zászló tartó rudat eltulajdonították. Az önkormányzat tulajdonát képező közterületen eltulajdonítás, rongálás történt, amely bejelentett a rendőrségnek.

Ezt követően Szabó Valéria képviselő és Farkas István megjelentek a hivatalban, s jelezték, hogy Ők vitték el a zászlótartó rudat.

Tájékoztatta Őket, hogy az önkormányzati tulajdonú közterületről engedély nélkül nem távolíthat el senki semmit. A közvagyonért az önkormányzat a felelős.

Szabó Valéria képviselő: az Első világháborús emlékműhöz a zászlótartó rudat ők helyezték el, továbbá az elmúlt év november 1-jére is ők tették rendbe a területet. Többször jelezte, hogy kerüljön elhelyezésre az emlékműnél egy lobogó, de ez nem történt meg. Ezért úgy döntöttek, mivel ők helyezték el, hogy levágják a rudat, elviszik lefesteni, s a Mocsolyási úti kopjafához, az 1848-49-es forradalom és szabadságharc, valamint az 1956-os forradalom és szabadságharc hőseinek, mártírjainak tiszteletére felállított emlékműnél helyezik el, ahol fellobogózzák. Egyébként is megjegyezte, hogy a Nemzeti Ünnepükön sem volt zászló kihelyezve a faluban.

Dr. Molnár Sándor jegyző: a közterület rendjéért az önkormányzat a felelős. Mivel önkormányzati tulajdonú közterületről lett eltávolítva a zászló tartó rúd, az eltávolításához is az önkormányzat engedélyére lett volna szükség. Magyarország helyi önkormányzatairól szóló, 2011. évi CLXXXIX. törvény 42. §-a 8. pontja szerint A képviselő-testület hatásköréből nem ruházható át: közterület elnevezése, köztéri szobor, műalkotás állítása. Bármi, ami a közterületen elhelyezésre kerül, ahhoz elvileg a képviselő-testület engedélyére van szükség, de ugyanígy, annak eltávolításához is.

Hócza József polgármester: a zászlót megrendelte és megvásárolták, azonban technikai okok miatt az nem tudták elhelyezni, a zászlót nem tudták felvonni. Többek között pedig elhangzott Szabó Valéria képviselő és Farkas István volt képviselő szájából, hogy ez a képviselő-testület még beiktatása óta nem csinált semmit, a problémák nem oldódtak meg.

Visszautasítja azt a kijelentést, hogy a képviselő-testület nem csinál és nem csinált semmit. Összegyűjtötte a 2024. október 1-je óta szervezett rendezvényeket, megvalósított projekteket. Hosszasan sorolta a teljesség igénye nélkül, így:

megtörtént az önkormányzat átadás-átvétele október 3-án, a Vármegyei Kormányhivatal jelenlétében, az átadás folyamata példás volt,

október 6-án az Aradi vértanúkról emlékeztek meg,

az alakuló ülés megtatására október 9-én került sor, majd október 22-én október 23-ai tiszteletére műsort szerveztek, előadást tartott Kolossa Sándor képviselő, s koszorúzás is volt. Mindenszentek, halottak napja tiszteletére a közfoglalkoztatottak rendbe rakták a temetőt. November elején 5 fő közfoglalkoztatottat kértek a Járási Hivatal Foglalkoztatási Osztályától a szociális célú tűzifa kihordásához. A szociális célú tűzifa rekord idő alatt került a lakossághoz. Ezért ismételten külön köszönetét fejezte ki a Bizottság Elnökének, Vanczák Róbertnek. November hónapban Nagy István festménykiállításában gyönyörködhettek az érdeklődők, a Sályért Egyesület volt a közreműködő. November 22-én adventi kézműves foglalkozást szerveztek, a Foltvarró szakkör, a Sályért Egyesület közreműködésével. November hónapban továbbá részt vett a Bükki Geopark Szomolyai rendezvényén, Tiszadorogmán útátadáson, Szomolyán a Bölcsőde építési projekttel kapcsolatosan, A LEADER szervezet Parasznyai rendezvényén, Szalagavatón Mezőkövesden, valamint a Mátrai Erőmű Zrt. Bükkábrányi Bányaüzem Borbála napi rendezvényén, koszorúzáson. November 30-án ismét adventi kézműves foglalkozást szerveztek, ahol szép számmal voltak érdeklődők. Advent első vasárnapján meggyújtották az első gyertyát a község adventi koszorúján. Itt ismét külön köszönetét fejezte ki a Bizottság elnökének a gyertyák elkészítéséért. A „Barsi emlékház” projektjével kapcsolatosan a konzorcium székhelyén, Bogácson tartottak megbeszélést december 2-án. Kiss Kata előadóművész december 6-án az óvodában és az iskolában tartott műsort. Sály Község Roma Nemzetiségi Önkormányzatával a kapcsolatuk élő, jó. Több alkalommal segítették a roma nemzetiségi önkormányzatot gépjármű biztosításával adományok, csomagok szállításához. December 8-án Advent második vasárnapján meggyújtották a mások gyertyát, ahol távollétében Dr. Nagy Jánosné képviselő asszony tartotta meg köszöntőjét. Köszönet a Képviselő Asszonynak, hogy távollétében ezt megtette. Advent harmadik vasárnapján pedig az alpolgármester úr, Szente Imre gyújtotta meg a harmadik gyertyát és tartott beszédet. Köszönetét fejezte ki az Alpolgármester Úrnak is. December 16-án közmeghallgatást tartottak. December 18-án az iskola karácsonyi ünnepségén részt vett Dr. Nagy Jánosné, Vanczák Róbert és Kolossa Sándor. Az óvodai intézményük karácsonyi ünnepségén ő maga a polgármester vett részt. December 18- és 20. között megtörtént a lakosság szaloncukorral való megajándékozása, szaloncukor kiszállításra kerültek. December 19-án, az önkormányzatnál, az óvodai intézménynél és az általános iskolában is karácsonyi ebéddel zárták az évet. Advent negyedik vasárnapján ismét fellobbant a gyertya a községi adventi koszorún. Karácsonyi, újévi köszöntés, újévi koccintás online. 2025. január 12.Voronyezsi katasztrófáról történő megemlékezés online. 2025. január 29. online csalásokról felvilágosító előadás. 2025. február 4. Pro Scienta Aranyérmesek Társasága (PSAT) STEMüveg csoportja a sályi általános iskolába foglalkozásokat tartott, szervező: Kolossa Sándor képviselő. 2025. február 8-án Polgári Bálon vettek részt, ahol Vanczák Róbert Bizottsági elnök jelentős értékű felajánlást tett. Köszönet érte. 2025. február 11- és 14. között 3 napon át lovas rendőrök és polgárőrök járőröztek a faluban. A Bizottság elnöke biztosította a lovak elhelyezését, s vendégelte meg a járőröző rendőröket, polgárőröket. 2025. február 18-án kutyás bemutató volt a rendőrség részéről, tovább itt szervezték meg a kerekasztal beszélgetést. A térségi gyermekjóléti szolgálat szakmaközi megbeszélését itt szervezték meg 2025. február 20-án. 2025. február 22-én került megtartásra a Sálybarátok köre szervezésében a farsangi bál. 2025. március 8-án nőnapi köszöntés online. 2025. március 14-én szerveztek emlékműsort az 1848-49-es forradalom és szabadságharc tiszteletére, a műsor után koszorúzás is volt. 2025. Március 20. 2. kerekasztal beszélgetés. 2025. március 26. K§H bank előadása, számlanyitás az érdeklődők számára. 2025. április 4. Delta program a rendőrség és polgárőrség közreműködésével. 2025. április 5. Húsvéti kézműves foglalkozás, április 11. Vöröskereszt adományainak kiosztása, április 12. zászlótartó kivágása (Szabó Valéria és Farkas István).2025. április 13-án tartottak a tojásfa díszítést. Megtörtént az elmúlt napokban a Toldi, Rózsavári utca kőszórása, Molnár Péter helyi vállalkozó segítségével, támogatásával. Az eltelt időszakban folyamatosan történtek az önkormányzati járművek műszaki vizsgára bocsátása, alkatrész beszerzés Vanczák Róbert elnök úr támogatásával. Szeméttároló edényzet készítése közterületre, ajándékbor palackozása Szente Imre alpolgármester úr közreműködésével. Novembertől folyamatosan heti két polgárőr-rendőr szolgálat Farkas Zoltán Polgárőr Parancsnok, képviselő úr szervezésével. Foltvarrók szervezése, húsvéti dekoráció készítése Dr. Nagy Jánosné képviselő vezetésével. Sályért Egyesület szervezése, önszorgalomból közterület ellenőrzése: Kolossa Sándor képviselő úr. Az egykori tűzoltószertár, könyvtár helyiség kifestése: Kiss János helyi vállalkozó. A könyvtár helyiséget a II. Rákóczi Ferenc Megyei Könyvtár bútorzattal el fogja látni. 5 alkalommal kölcsön adták a MAZDA tehergépjárművet a roma nemzetiségi önkormányzatnak adományok szállítása céljából. Mindezek mellett pedig folyamatosan működött az önkormányzati hivatal, ügyfélszolgálat. Több alkalommal tudtak segíteni az iskolának a kisbusz biztosításával.

Vanczák Róbert bizottsági elnök: véleménye szerint jó irányt vett a testület, jó irányban haladnak. Igenis vannak eredmények. Így el lehet mondani, hogy a közbiztonság helyzete is javult. A lovas rendőrök, polgárőrök szolgálata mind-mind előrelépést jelentett. Pozitívumként értékelhetők a közterületeken kihelyezett hulladéktárolók. El kellene felejteni a régi sérelmeket, s a közösség érdekében együttműködni.

Dr. Nagy Jánosné képviselő: jó az együttműködés a képviselő-testület tagjai között, továbbra is legyen így, s a polgármester úr elképzeléseit pedig támogatni, ha az jó célt szolgál.

Szente Imre alpolgármester: vannak feladatok, és mindig lesznek problémák, a lényeg az, hogy törekszik a testület a problémák felszámolására, a lakosság megelégedésére dolgozni, s a véleménye az, hogy jó úton indultak el, jó irányban haladnak előre.

Szabó Valéria képviselő: hétvégén szeretnék elhelyezni a Mocsolyási úti körforgalomnál lévő kopjafa mellé a zászlórudat. Kéri ennek engedélyezését.

Kolossa Sándor képviselő: a Sályért Egyesület nevében kérelmet fog benyújtani, hogy a Mocsolyási úti körforgalomnál felállított emlékmű fennmaradási engedélyt kaphasson, továbbá kéri annak engedélyezését, hogy az egyesület a két emlékmű közé egy 6 méteres zászlórudat felállítson nemzeti színű lobogóval.

A képviselő tájékoztatást kért a polgármestertől arra vonatkozóan, hogy a Gárdonyi Géza utcán parkoló kamion parkolási ügyében sikerült-e előrelépni. Kérdést intézett a kóbor ebekre tekintettel tett lépésekre, továbbá javasolta lomtalanítás megszervezését is. Közfoglalkoztatottak munkaidejéről érdeklődött. Bejelentette továbbá, hogy falopás történt a Rózsavári u. 31. sz. ingatlannál, 5 db fa került kivágásra. A Gárdonyi Géza utcán történt tűzeset során Bodnár László és Nagy Vendel hősiesen járt el, s eredményesen megfékezték a tűz tovább terjedését. Köszönet illeti Őket.

A latori lakosság a latori temetőhöz hulladékgyűjtő tárolót kér.

A hétvégén szombaton húsvéti programot szerveznek a foci pályára, kérte, hogy kerüljön levágásra a fű.

Javasolta, hogy május 1-jére kerüljenek ki a lobogók, s ne csak magyar, de uniós és székely zászlót is helyezzenek ki, továbbá esetleg a település zászlója is kihelyezésre kerülhet.

Továbbá kérte, hogy utcanévtáblák és az ingatlanokon házszámtáblák kerüljenek kihelyezésre. Esetleg zsák utca tábla kihelyezése is indokolt lehet.

Szent Imre alpolgármester: a temetőnél elhelyezett konténer is tartalmaz zöldhulladékot és egyéb hulladékot is. A hulladék égetése viszont így veszélyes is lehet. Jó lenne, ha külön tudnák gyűjteni a zöld- és egyéb hulladékot, ami nem égethető.

Hócza József polgármester: Kolossa Sándor képviselő kérdéseire válaszolva elmondta, hogy a kóbor ebek felszámolása tárgyában megkezdték az ebösszeírást a településen, amit folytatni kell. Az eboltással kapcsolatosan egyeztetések folynak a leendő állatorvossal.

A Gárdonyi Géza utcán parkoló kamion parkolása tekintetében sikerült parkolási helyet találni számára Bükkábrányban, Kurucz Miklós telephelyén, 13 e Ft/hó bérleti díj ellenében. Ezt természetesen majd vagy a munkáltató, vagy a dolgozó fizet meg. Ugyanígy meg kell oldania a munkáltatónak, vagy a gépjárművezetőnek a még további 3 nagygépjármű parkolását is, ők sem parkolhatnak a továbbiakban a főutcán, vagy mellékutcán sem. Meg fog oldódni ezen járművek parkolása is.

A lomtalanítást minden ingatlan tulajdonos saját maga kérheti a szolgáltatónál. Szervezett lomtalanítás már nincs. A szombatra tervezett rendezvény helyszínén a foci pálya fűnyírásáról intézkedni fog.

Utcanév táblák felújítását el fogják végezni, azok elhelyezésre kerültek már előzőleg.

A Versenyképes Járások Programban pályáznak ételszállításra alkalmas gépjármű beszerzésére. Nagyon fontos lenne egy gépjármű az ételkiszállításhoz.

A közfoglalkoztatottak napi munka ideje 8 óra. A munkaidőbeosztás a nyár beálltával módosul.

2025. április 23-ától Juhász Antal közfoglalkoztatott irányító felmentési idejét tölti, öregségi nyugdíjba vonul. Helyette Vanczák József kerül alkalmazásra. Folyamatosan veszi át a feladatokat, rátermett, ismeri a helyi viszonyokat. Jó ötletei vannak, szerinte eredményesen tudnak majd együtt dolgozni.

Tájékoztatta a képviselő-testületet, hogy 1 fő nő közfoglalkoztatott öregségi nyugdíjba szeretett volna vonulni, a foglalkoztatási osztálytól kapott információ szerint a feltételeknek megfelelt, a jogviszonya megszüntetésre került. Utána kiderült, hogy adminisztrációs hiba folytán még sem veheti igénybe az öregségi nyugdíjat, mert nem rendelkezik a szükséges jogviszonnyal. Az önkormányzat nem hibázott, azonban visszavételre került, hogy meg tudja szerezni a szükséges szolgálati időt.

Az „Emődi” portán kialakított park, zöldfelület szépen alakul. A patakmeder vár mederlapozásra.

A polgármester bejelentette, hogy a Mezőkövesdi Kistérségi Szolgáltató és Gyermekjóléti Központ munkatársa, aki Sály településen dolgozik, Farkasné Báder Evelin megkereste civil szervezet alakításával kapcsolatosan. Ismeri a helyi viszonyokat, az itt élők, a halmozottan hátrányos helyzetű családok nehézségeit. Felzárkózó Települési Programban is szeretne a településen maradni és segíteni, ezért célja az „út az esély felé” című civil szervezet megalakítása.

Tájékoztatta a képviselő-testületet, hogy a falunap megtartását a „Barsi emlékház” átadásával szeretné összekötni, tervezett időpontja: augusztus 2. szombat.

Szabó Valéria képviselő: Rendes Lászlóné és Szabó Ferenc sályi lakosok keresték meg, hogy szeretnének a közfoglalkoztatásban részt venni. Ha van rá lehetőség, segítsék támogassák ezen törekvéseket.

Hócza József polgármester: a nyílt ülést 12,40 órakor berekesztette. Kérte képviselő-társait, hogy ülésüket zárt ülés formájában folytassák a települési támogatási kérelmek elbírálásával. A képviselő-testület a javaslattal egyetértett.

K.m.f.

Dr. Molnár Sándor Hócza József

jegyző polgármester

Szente Imre Vanczák Róbert

jegyzőkönyvhitelesítők